《洞庭湖登君山醉歌用杜公寄韩谏议注一首韵》
清代·潘曾沂

潘子六月游岳阳，欲觅君山老木床。三生注定一宿觉，假寐悯木萝蔓荒。

君山返照入我镜，腾踔白猿飞剑霜。溺泥老象叱不起，欲以铁钩钩凤凰。

云中之人坐衡岳，吹竹发声满潇湘。安得玉子白玉浆，灌而注之元膺旁。

蓬头狡狯戏幽阙，赤松愿弃孺子良。老龙下天摇尾乞，孙公见之神内伤。

与以刀圭六七服，中有君山仙酒香。化尽老辣姜桂性，独食太和主寿昌。

酒香路滑石凿凿，潘子坐守三鼓堂。

作者简介：（1792—1852）江苏吴县人，初名遵沂，字功甫，号小浮山人。潘世恩子。嘉庆举人。官内阁中书。道光初乞假归，从此不出，长斋礼佛。诗文多忧时感事之言。有《东津馆文集》、《功甫小集》等。